Claudette Buttigieg, PN Id-deputat Nazzjonalista Claudette Buttigieg appellat biex ikun hawn appoġġ u inizijattivi għall-persuni li jbatu mill-kundizzjoni IBS. Fl-Aġġornament tal-parlament Claudette Buttigieg qalet li l-kundizzjoni tal-IBS għandha aspett fiżiku fis-sistema tal-imsaren u l-effett psikoloġiku tagħha. Hi qalet li din il-kundizzjoni mhix rikonoxxuta bħad-dijabete u kundizzjonijiet oħrajn u għalhekk m’hemmx għajnuniet u inizjattivi. Fuq facebook hemm support group għall-pazjenti bl-IBS u qalet li dawn in-nies qed jitolbu fondi għal riċerka, li jkun hemm rikonoxximent dwar prodotti li ma jistgħux jieħdu waqt li dawn il-persuni jkunu barra u miżuri ta’ sick leave meta l-pazjenti jkunu tant muġugħa u ma jkunux jistgħu jmorru għax-xogħol. Dawn il-persuni għandhom ikunu mgħejjuna wkoll permezz ta’ vouchers biex jixtru prodotti li huma jistgħu jieklu. Jeħtieġ ikun hawn iktar edukazzjoni meta persuni li jbatu b’din il-kundizzjoni jirrifjutaw ċertu ikel. Claudette Buttigieg qalet li għad ma rċevietx risposti għal mistoqsijiet li għamlet dwar il-Miżbla tal-Magħtab u dwar l-erba’ impjanti li l-Gvern qal li se jagħmel. Għalhekk jeħtieġ li l-Gvern jippubblika r-Rapport dwar l-Impatt Ambjentali, sostniet Claudette Buttigieg, li appellat lill-gvern biex jippubblika l-inkjesta dwar il-każ tal-ħruq tal-Impjant ta’ Sant’Antnin. Il-PN ma jaċċettax li tittieħed iktar art, kemm jekk hi agrikola kif ukoll jekk inhi art li fiha jmorru n-nies. Mhux aċċettabbli li l-impjanti jersqu iktar lejn in-nies u għandhom isiru proġetti ta’ riabilitazzjoni kif kien beda jagħmel Gvern Nazzjonalista.